b'\n_START_ARTICLE_\nCD20\n_START_PARAGRAPH_\nCD20 (ozna\xc4\x8devalec pripadnosti 20, angl. cluster of differentiation 20) je glikoziliran fosfoprotein, ki ga na svoji povr\xc5\xa1ini izra\xc5\xbeajo limfociti B. Pri \xc4\x8dloveku zapis zanj nosi gen MS4A1. CD20 regulira procese inicializacije in diferenciacije celi\xc4\x8dnega cikla.\n_START_SECTION_\nFunkcija\n_START_PARAGRAPH_\nBeljakovina CD20 nima znanega naravnega liganda. Omogo\xc4\x8da optimalni imunski odziv limfocitov B, zlasti na od timusa neodvisne antigene. Deloval naj bi kot kalcijev kanal\xc4\x8dek v celi\xc4\x8dni membrani.\n_START_SECTION_\nIzra\xc5\xbeanje\n_START_PARAGRAPH_\nCD20 izra\xc5\xbeajo limfociti B na svoji povr\xc5\xa1ini v vseh razvojnih stopnjah, razen v prvi (zgodnji prolimfocita B, ki se razvije iz krvotvorne mati\xc4\x8dne celice) in zadnji (plazmatka). CD20 izra\xc5\xbeajo tudi celice B-celi\xc4\x8dnih limfomov, dlakavoceli\xc4\x8dne levkemije in B-celi\xc4\x8dne kroni\xc4\x8dne limfocitne levkemije ter na rakavih mati\xc4\x8dnih celicah melanoma. Izra\xc5\xbeanje antigena CD20 uravnava kemokinska signalna pot preko sistema._NEWLINE_Z imunohistokemijskimi metodami lahko dolo\xc4\x8dimo prisotnost CD20 na povr\xc5\xa1ini celic v vzorcu tkiva. Ker ga izra\xc5\xbea ve\xc4\x8dina B-celi\xc4\x8dnih krvnih rakov, pri sicer podobnih T-celi\xc4\x8dnih neoplazmah pa je odsoten, je njegovo dolo\xc4\x8danje uporabno pri diagnosticiranju B-celi\xc4\x8dnih limfomov in levkemij. Ni pa prisotnost ali odsotnost CD20 pri omenjenih tumorjih pomembna za prognozo. CD20-pozitivne celice so prisotne tudi pri nekaterih oblikah hodgkinove bolezni, mieloma in timoma.\n_START_SECTION_\nKlini\xc4\x8dni pomen\n_START_PARAGRAPH_\nCD20 je tar\xc4\x8da ve\xc4\x8d biolo\xc5\xa1kih zdravil iz skupine monoklonskih protiteles: rituksimab, obinutuzumab, ibritumomab tiuksetan, tositumomab, ofatumumab, obinutuzumab, ki se uporabljajo v zdravljenju B-celi\xc4\x8dnih limfomov in levkemij.'